A hangszer nélküli koncert

Németországba két kocsival mentünk, mert egybe nem fértünk be.

Bőgő, cimbalom, vonósok, tekerő, dob, duda, kobza, tambura, ütőgardon,

lemezek az egyik kocsiban, a banda többi tagja és a bőröndök

a másikban. Megbeszéltük, merre megyünk, de követjük egymást.

Mi tudtuk a címet, hogy hol lesz a koncert, Pali pedig a másik

kocsiban csak követett, ő nem tudta a helyszínt, csak a város nevét.

Aki volt már Németországban, tudja, hogy egy-egy nagyváros

előtt olyan csomópontok vannak, hogy ember legyen a talpán, aki

kiigazodik, nagyon kell figyelni. A nagy forgalom miatt Pali valahogyan

elénk keveredett a Zsigulival, és mi nem tudtuk visszaelőzni.

Egyszer csak, ahogy mellé értünk, a mi sávunk és az ő sávja közé

egy zöld bokorsor ékelődött, a mi irányunk balra, az ő iránya pedig

jobbra tartott. Visszafordulni nem lehetett, vitt a sáv, és átváltott egy

másik sztrádára, Pali sehol.

Ilyen esetben az első lehetőségnél megvárjuk egymást. Mobiltelefon

még nem létezett, így kiálltunk az első parkolónál, és vártunk.

Pali nem jött, már órák teltek el. Nemsokára kezdődött a koncert,

muszáj volt indulnunk!

Beértünk abba a városba, ami az úticélunk volt. Vártunk a várostáblánál,

de Pali sehol. „Talán megtalálja, menjünk!” Elmentünk a

szervező lakására, aki már tűkön ült, hogy mi van velünk, hiszen

mindjárt kezdődik a koncert. Mondtuk neki, hogy mi rendben

vagyunk, de minden hangszerünk a másik kocsiban van, amiről

fogalmunk sincs, merre jár.

– A koncertet meg kell csinálni, ott várnak a vendégek! – mondta.

A szervező szobája falán – aki szerencsére nagy hangszergyűjtő

volt – találtunk két hegedűt, egy tamburát, meg egy ütős hangszert.

„Nincs mese, ezekkel csináljuk meg, majd én az egyik hegedűn

kontrázom, Poros hegedül, Zoli meg tamburázik és dobol.”

Elmentünk a koncertre, totál teltház. Nem mertünk egy szót se

szólni, abban bíztunk, mindjárt beállít Pali a hangszerekkel. Ő volt az,

aki mindenhova odatalált, neki volt a legjobb tájékozódó képessége.

Elkezdtük a koncertet, de kivert a veríték minket attól, amilyen zene

szólt, úgy éreztük, elsüllyedünk szégyenünkben. Igaz, tapsoltak, de

nem volt igazi taps. Én biztosan otthagytam volna a koncertet. Észrevettem,

hogy a sorok között ott ült Gyuricza Gábor barátom Brazíliából.

Meglepetésnek szánta, hogy eljön a koncertre, mert pont

Németországban járt üzleti úton. Magnóval a kezében mutogatott,

hogy ezt felveszi, mert ilyen felvétele még nincs a Tékától.

Pali, amikor látta, hogy elkeveredtünk, igaz, más útvonalon, de

megtalálta a várost, viszont nem volt utcai plakátokon meghirdetve

a buli, ezért bement a rendőrségre, hogy megkérdezze, van-e bejelentett

élő zenés rendezvény. Ők útbaigazították, és éppen akkor

lépett be az ajtón, amikor lehúztuk az utolsó számot.

Óriási öröm volt, hogy újból találkoztunk, a közönség pedig nem

értette, hogy mi történt. Akkor mertük csak elmondani, ott a színpadon

mindenkinek, hogy a hangszereinket meghozta Pali, és hogy

ő is a zenekar tagja. Amit pedig eddig játszottunk, azt felejtsék el,

és ha itt maradnak, akkor most elkezdenénk a koncertet. A bártulajdonos

azonnal hozott négy whisky-t, azt bevágtuk, és adtunk egy

fergeteges koncertet.

Igazi örömzene volt!